Genesis (grupė)

Genesis – anglų progresyviojo roko ir pop roko grupė, įkurta 1967 metais. Pradinę grupės sudėtį sudarė vokalistas Peter Gabriel, gitaristas Anthony Phillips, klavišininkas Tony Banks, bosistas Mike Rutherford ir būgnininkas Chris Stewart. Grupės sudėtis daug kartų keitėsi. 1970 m. prie jos prisijungė žymus muzikantas Phil Collins, kuris pradžioje buvo būgnininku, o 1975 m., pasitraukus Gabrieliui, tapo ir vokalistu, kuriuo be pertraukos išbuvo virš 20 metų, paraleliai vystydamas ir labai sėkmingą solinę karjerą.  

9-ajame dešimtmetyje grupė pakeitė muzikinį stilių ir susilaukė didžiulės sėkmės. Penki iš eilės išleisti studijiniai albumai pasiekė 1-ą Did. Britanijos topo vietą ir aukštas pozicijas JAV. „Grammy“ laimėjusios grupės garsiausiomis dainomis tapo „Mama“, „Invisible Touch“, „Land of Confusion“, „I Can't Dance“, „Jesus He Knows Me“. Apie 150 mln. įrašų pardavusi „Genesis“ laikoma viena iš 25 pačių sėkmingiausių visų laikų grupių. 1987 m. ji surengė 4 pilnai išparduotus koncertus prestižiniame Vemblio stadione, o 2010 m. buvo priimta į Rokenrolo Šlovės muziejų.

Biografija 

Pradėjusi gyvavimą kaip pop muzikos grupė, neilgai trukus „Genesis“ persiorientavo prie progresyviojo roko. Jos kūriniai tapo sudėtingos struktūros, reikalaujantys techniško atlikimo, o pasirodymai įgavo teatrališko pobūdžio. Kai 1975 m. iš jos pasitraukė vokalistas Peter Gabriel, grupė turėjo beveik pusę mln. svarų sterlingų skolos ir jos ateitis atrodė labai abejotina. Jos nariai kartu su būgnininku P. Collinsu ėmėsi intensyviai ieškoti naujo vokalisto, tačiau per 18 mėnesių perklausė virš 400 kandidatų, bet taip ir nerado tinkamo. Kai P. Collins nenoriai pats stojo prie mikrofono, likę grupės nariai vienbalsiai nusprendė, kad tinkamesnio varianto net nebereikia ieškoti. Sekančiais metais išleistas grupės albumas „A Trick of the Tail“ nuojautą patvirtino – grupė sėkmingai padengė skolas ir ne tik: albumas buvo parduotas didesniu tiražu nei visi ankstesni 6 su P. Gabrieliu išleisti albumai kartu sudėjus. Toliau eksperimentuodama muzikiniuose ieškojimuose, „Genesis“ sulyg kiekvienu nauju albumu ėmė kopti vis į didesnes aukštumas. 1977 m. grupė tapo trio (Ph. Collins, T. Banks, M. Rutherford), ir ši jos sudėtis nepakito beveik 20 metų – ilgiausiai per jos gyvavimo laikotarpį.

9-ajame dešimtmetyje grupės veikloje vėl įvyko posūkis – stilių išvysčius iki melodingo poproko su trankiomis Collinso būgnų partijomis (neatsisakant ir netradiciškai ilgų, „epiškų“ kompozicijų su instrumentiniais pragrojimais kaip „Domino/In The Glow Of The Night/The Last Domino“, „Driving the Last Spike“, „Fading Lights“), jos šlovė pasiekė apogėjų. Visi sekę studijiniai grupės albumai „Duke“ (1980), „Abacab“ (1981), „Genesis“ (1983), „Invisible Touch“ (1986) ir „We Can't Dance“ (1991) tapo Nr. 1 Did. Britanijoje (pastarasis – ir daugelyje pasaulio šalių), taip pat – ir koncertinis „The Way We Walk, Vol II: The Longs“. Daina „Invisible Touch“ JAV irgi pasiekė aukščiausią poziciją. 1988-aisiais grupė laimėjo „Grammy“ apdovanojimą už Geriausią vaizdo klipą „Land of Confusion“, 1993 m. – „American Music Award“ kaip Mėgstamiausia pop/rock grupė. 1987 m. „Genesis“ tapo pirmąja grupe, surengusia net 4 pilnai išparduotus koncertus prestižiniame Vemblio stadione, kur apsilankė apie 300 tūkst. žiūrovų. Šie 1987 m. liepos 1-4 dienomis vykę pasirodymai, įamžinti 2003 m. išleistame DVD „Genesis: Live at Wembley Stadium“, įtvirtino „Genesis“ kaip vieną įtakingiausių pasaulio grupių. 

Daugiau nei 20 metų išbuvęs grupės vokalistu, Phil Collins 1996 m. pasitraukė iš grupės, ketindamas sutelkti visą savo dėmesį į labai sėkmingą solinę karjerą (apie 150 mln. parduotų įrašų, 7 „Grammy“, 5 „Brit Award“, 3 „American Music Award“, 2 „Auksiniai gaubliai“ ir Kino Akademijos „Oskaras“). Tada likę nariai pasikvietė buvusį „Stiltskin“ vokalistą Ray Wilson ir įrašė albumą „Calling All Stations“ (1997). Šįkart vokalisto pasikeitimas „Genesis“ nebuvo sėkmingas, ir grupė paskelbė apie neapibrėžto laikotarpio pertrauką. Ji truko net 10 metų – iki 2007-ųjų birželio, kuomet Collins, Banks, Rutherford ir koncertiniai nariai Stuermer bei Thompson atsikūrė pasaulinėms gastrolėms „Turn It On Again: The Tour“ Europoje ir Š. Amerikoje. Jų metu jie surengė ir nemokamą koncertą Romoje, kuriame apsilankė apie 500 tūkst. žmonių ir net tuometinis popiežius Benediktas XVI. Šis įvykis įamžintas DVD „When in Rome 2007“.

2010 m. „Genesis“ priimta į Rokenrolo Šlovės muziejų. 2012 m. rugsėjį grupė gavo „Progressive Music Awards“ apdovanojimą „Lifetime Achievement“ (Gyvenimo pasiekimų) kategorijoje. 2014 m. pagrindiniai grupės nariai Collins, Banks, Rutherford, Hackett ir Gabriel vėl susiėjo ir ėmė darbuotis prie BBC dokumentinio filmo „Genesis: Together and Apart“, kuris buvo parodytas tų pačių metų spalį. 

Ph. Collins neatmeta dar vieno „Genesis“ atsikūrimo. 2013 m. gruodį jis teigė: „Viskas įmanoma. Galėtume pagaliau aplankyti Australiją ir Pietų Ameriką, kuriose taip ir nekoncertavom.“

Nariai

Diskografija

Videografija 
 1976: Genesis: In Concert
 1982: Three Sides Live
 1984: The Mama Tour
 2001: The Genesis Songbook
 2002: The Way We Walk – Live in Concert
 2003: Genesis Live at Wembley Stadium
 2008: When In Rome 2007
 2014: Genesis – Sum Of The Parts

Bibliografija  

 Armando Gallo: Genesis: The evolution of a rock band. Sidgwick & Jackson, London 1978, ISBN 978-0283984402.
 Armando Gallo: Genesis: I know what I like. D.I.Y. Books, Los Angeles 1980 (perleista 1987, ISBN 978-0711911710.)
 Hugh Fielder: The Book Of Genesis. Sidgwick & Jackson, London 1984, ISBN 978-0283990748.
 Armando Gallo: Genesis: From One Fan to Another. Omnibus Press, London 1984, ISBN 978-0711905153.
 Philip Kamin, Peter Goddard: Genesis: Peter Gabriel, Phil Collins and beyond. With an introduction by Phil Collins. Sidgwick & Jackson, London 1984, ISBN 978-0283990939.
 Janis Schacht: Genesis. Proteus Books, London/New York 1984, ISBN 978-0862762575.
 Chris Welch: The Complete Guide To The Music Of Genesis. London, Omnibus Press 1995, ISBN 978-0711954281.
 Alan Hewitt: Opening the Musical Box – A Genesis Chronicle.  London, Firefly Publ. 2000, ISBN 0-946719-30-6.
 Robin Platts: Genesis – Inside & Out (1967–2000). Burlington, Ont., Collector's Guide Pub. 2001, ISBN 1-896522-71-8.
 Paul Russell: Genesis – Play Me My Song. A Live Guide 1969 to 1975.  London, SAF 2004, ISBN 0-946719-58-6.
 Dave Thompson: Turn It on Again: Peter Gabriel, Phil Collins and Genesis. San Francisco, Backbeat Book 2005, ISBN 0-87930-810-9.
 Alan Hewitt: Genesis revisited: the Genesis story. Godalming, Willow Farm Press 2006, ISBN 978-0955486616.
 Chris Welch: Genesis – The Complete Guide to Their Music. Omnibus Press, London 2005, ISBN 1-84449-868-9.
 Robin Platts: Genesis: Behind The Lines, 1967–2007. Burlington, Ont., Collector's Guide Pub. 2007, ISBN 978-1894959674.
 Kevin Holm-Hudson: Genesis and the Lamb Lies Down on Broadway (Ashgate Popular and Folk Music). Ashgate, Aldershot 2008, ISBN 978-0754661474.
 Daryl Easlea: Without Frontiers. The Life And Music Of Peter Gabriel. Omnibus Press, London 2013, ISBN 978-1468309645. 
 Mike Rutherford: The Living Years. The First Genesis Memoir. Constable, London 2014, ISBN 978-1472109811.

Šaltiniai

Nuorodos 

 Oficiali Genesis svetainė
 Oficiali Peter Gabriel svetainė
 Oficiali Phil Collins svetainė
 Oficiali Steve Hackett svetainė
 Oficiali Chester Thompson svetainė
 Oficiali Anthony Phillips svetainė
 Oficiali Ray Wilson svetainė 
  Oficiali Daryl Stuermer svetainė 
 Kolekcionierių svetainė
 Genesis bei esamų ir buvusių narių gyvos muzikos transliacija tinkle

Anglijos roko atlikėjai
Popmuzikos atlikėjai